title: Bruches
text: Bruches u Bruche (en neerlandés, en francés y oficialment Brugge; en alemán Brügge) ye una ciudat belga de luenga neerlandesa, en a rechión de Flandres y en a provincia de Flandres Occidental, d'a que ye a suya capital.
  
  O mayor atractivo de Bruches ye o suyo casco historico, declarau Patrimonio d'a Humanidat por a Unesco en l'anyo 2000. Encara que en gran parti ha estau reconstruito, dito centro urbano ye un d'os mas grans atractivos europeus, ya que mantiene zanceras as estructuras. Igual que Amsterdam, Gotemburgo y Hamburgo, entre atras, Bruches ye conoixida como «a Venecia d'o norte», debiu a la gran cantidat de canals que trescruzan a ciudad y a la polideza d'os mesmos.
  
  Toponimia 
  O suyo nombre proviene d'o chermanico occidental "Bryggia" ("puents", "muelles"). Ye intresant destacar que, en neerlandés, «brug» significa «puent», y que ista ciudat tien como nombre o plural d'ista palabra, debiu a la gran cantidat de puents que i existen.
  
  En aragonés se documenta como Bruges (/brut͡ʃes/) en a pachina 77 d'un inventario de biens de 1484 d'a familia terolana Sanchez Munyoz, hereus de Climent VIII: 
  
  En os "Libros de Collidas d'as Cheneralidaz d'o Reino d'Aragón", correspondients a os anyos centrals d'o sieglo XV, se puet trobar tamién en un documento escrito en Tarazona a ciudat de B(r)uge, fendo referencia a los panyos de Bruches, teixius muit apreciaus en a epoca provenients d'ista ciudat.
  
  Historia 
  
  Bruches ha estau ciudat dende o sieglo XI. Enta o 1050, a constant sedimentación fue zarrando a important salida d'a ciudat a la mar. Por suerte, una tormenta en 1134 creyó una canal natural de salida. Iste feito y a important y emerchent industria d'a lana facioron que a ciudat creixese a-saber-lo, construyindo-se as suyas murallas baixo o patronazgo d'os Contes de Flandres. A dentrada d'a ciudat en a Liga Hanseatica, una federación de comercio de ciudaz d'Alemanya, Escandinavia y os Países Baixos, trayió encara mas beneficio a una ciudad que se convirtió en una d'as mas ricas d'Europa.
  
  A dentrada de Flandres como parti d'o Reino de Francia en 1297, y a resistencia a acceptar as politicas provenients d'a corona por parti de los flamencos, resultó en un aumento d'as tensions socials, que empiororon cuan o Conde de Flandres fue engarcholau por Felipe IV de Francia, qui nombró amás un nuevo gubernador.
  
  O 18 de mayo de 1302, dimpués d'haber estau forachitaus d'as suyas casas pa poder acullir a las tropas d'o exercito francés, o pueblo de Bruches tornó ta a ciudat, enzurizaus por Joan Breydel y Peter de Coninck, y asasinoron a cualsiquier francés que pudioron trobar. Diz a leyenda que identificaban a los franceses fendo-les prenunciar a frase “schild ende vriend” (escudo y amigo), una frase muit identificativa por a pronunciación d'os habitants d'a rechión. Pareixe que os franceses teneban muitas dificultaz pa prenunciar o soniu [sx] de schild. Dita mortalera ye conoixida como os Maitins de Bruches.
  
  Felipe IV de Francia ninvió una fuerza pa rematar con os insurrectos, concarando-se con éls y con as fuerzas d'o Conte de Flandres en la batalla d'as Espuelas d'Oro u de Contrai, en a que os franceses sofrioron una graniza redota. O establimiento de Felipe III, o bueno con a suya cort en a ciudat, trayió una prosperidat cultural important a la ciudat en o sieglo XV. En ista epoca estioron en o exilio en a ciudad Ricardo III y Eduardo IV d'Anglaterra. Tamién por ixas envueltas William Caxton imprentó en Bruches o primer libro en anglés.
  
  Referencias
  
  Vinclos externos 
  
    Pachina web municipal
  
  Localidaz de Belchica
  Ciudaz hanseaticas